स्वर्ण मंदिर और अकाल तख्त पर जरनैल सिंह भिडरावाला काबिज़ था, दिल्ली में कांग्रेस और इंदिरा गांधी, दोनों ही एक-दूसरे पर काबू करना चाहते थे। एक क़ानून की आड़ में और एक धर्म की आड़ में…समानता एक थी, दोनों ही पक्ष संभवतः लोकतंत्र और संविधान की प्रस्तावना पर भरोसा नहीं करते थे…एक ने उसे पढ़ा था, एक को पढ़ने की ज़रूरत नहीं थी...इंदिरा गांधी की का जिस्म गोलियों से छलनी हो कर 1, सफ़दरजंग रोड के द्वार पर पड़ा था, आर के धवन कुछ समझ पाते इससे पहले ही ये सब हो चुका था, सुरक्षाकर्मी स्तब्धता से हरक़त में आ चुके थे, दोनों हमलावर सुरक्षाकर्मियों को कब्ज़े में ले लिया गया था…सन्नाटा पहले गोलियों की आवाज़ से टूटा था, फिर सन्नाटा छाया था कुछ देर स्तब्धता का…अब फिर से शोर था, पीएम के आवास की एंबुलेंस नहीं आ सकती थी… सोनियां गांधी घर के अंदर से बाहर की ओर भाग कर आ रही थीं, इंदिरा बेहोश थीं और खून से आस पास की ज़मीन भीग रही थी, अभी शायद धरती की खून की प्यास बुझी नहीं थी…और खून चाहिए था ज़मीन को…आखिर इसका स्वाद चखाया भी तो सियासत ने ही था….